钦定古今图书集成/明伦汇编/氏族典/第292卷 > 《廖用贤尚友录》 > 汤显祖
## 钦定古今图书集成/明伦汇编/氏族典/第292卷 > 《廖用贤尚友录》 > 汤显祖

按《明外史汤显祖传》：“显祖，字若士，临川人。少善属文，
有时名。万历十一年进士，授南京太常博士，就迁礼
部主事。十八年，帝以星变，严责言官欺蔽，并停俸一
年。显祖上言：‘给事中杨文举奉诏理荒政，征贿钜万。
抵杭日宴西湖，鬻狱市荐以渔厚利。辅臣乃及其报
命，擢首谏垣。给事中胡汝宁攻击饶伸，不过权门鹰
犬，以其私人，猥见任用。陛下方责言官欺蔽，而辅臣
欺蔽自如。乞立斥文举。汝宁诚，谕辅臣省愆悔过’。”帝
怒，谪徐闻典史。稍迁遂昌知县。二十六年上计京师，
投劾归。又明年大计，主者议黜之。李维祯为监司，力
争不得，竟夺官。家居二十年卒。